  Анжелика Тихонова корреспондент 2021-тӥ арын нырысетӥ паларын Ижкарын 3 сюрс 548 нылпиос югыт дуннее лыктӥзы. Со кылем арын та дыр ӵоже ик вордӥськемъёслэсь 48-лы ӧжытгес, ивортэ Ижкар администрацилэн пресс-службаез. Пиос нылъёслэсь тросгес вордӥськизы (51,9 процент но 48,1 процент). 29 семьяос кыктоосын узырмизы (кылем арын ӝыны ар ӵоже 40 вал) Нырысетӥ пиналзы 37,4 процентаз семьяосын вордскиз, кыкетӥ пиналзы – 39,2 процентэзлэн, куинетӥез – 18 процентэзлэн. Кылемаз семьяосын ньылетӥ, витетӥ, куатетӥ но сизьыметӥ пиналзы вордӥськиз. Нылъёслы ӵемгес Александра, Алиса, Анна, Арина, Виктория, Дарья, Ева, Елизавета, Кира но София ним сётӥзы. Нош пиос пӧлын тужгес вӧлмем нимъёс Александр, Артём, Данил, Иван, Илья, Лев, Максим, Михаил, Роман, Тимофей нимъёс луизы. Озьы ик анай-атайёс шер пумиськылӥсь, аспӧртэм нимъёсты но быръё. Кылсярысь, 2021-тӥ арын ӝыны ар ӵоже куд-ог вордӥськем пиосты Алекс, Аскар, Власий, Дарий, Джастин, Дий, Добрыня, Доминик, Елисей, Игнат, Кирьян, Лавр, Лаврентий, Лео, Леон, Леонель, Лука, Лукьян, Максимильян, Мартин, Натан, Никос, Северьян, Соломон, Эдвард, Эрик, Эрнест, Яков нимазы. Нош нылъёс Адриана, Айлин, Аксиния, Амайя, Арья, Аурика, Белла, Бэлла, Венеция, Данелия, Дания, Доминика, Есфирь, Каролина, Каталея, Милла, Милослава, Мина, Николина, Нинель, Пелагея, Робия, Стефания, Теона, Элика, Юна, Юта, Ярина ним басьтӥзы.  Тегъёс: Мерлык Ижкар нылпиос Удмуртия вордскемъёс лыдпусъёс  